Det syner ikke af meget på de ukrainske soldaters uniform. Men et helt særligt våben fra den nordjyske virksomhed MyDefence er afgørende for ukrainernes kamp mod russerne i den igangværende krig. På flere hundrede uniformer sidder nemlig en dronealarm, som er sendt helt fra Nørresundby til det østlige Ukraine. Dronealarmen gør, at ukrainske soldater bliver advaret, når en russisk drone nærmer sig. Samtidig kan udstyret fra MyDeference forstyrre den fjendtlige drone, så den pludselig står stille. På den måde kan ukrainerne hurtigt skyde russiske droner ned. - Totalt set har vi sendt omkring 300 systemer afsted via forskellige kanaler. De bliver brugt ved frontlinjen nu. Det er først og fremmest mandbårne systemer, og så har vi også en håndfuld af større portable systemer afsted, siger MyDefences direktør, Dan Hermansen, til Berlingske. En krig med droner MyDefence supporterer brugerne i den ukrainske hær direkte via lukkede kanaler. Men over for Berlingske vil Dan Hermansen ikke afsløre identiteten på de donorer, som har sendt udstyret til Ukraine. Lige nu er ukrainske styrker ved at slå russerne tilbage i de østlige regioner. Som modsvar sender russerne droner af sted mod den ukrainske offensiv for at spore dem. Herefter kan de sende præcise granater efter ukrainerne. Men det er altså her, at det skjulte våben fra Nørresundby-virksomheden hjælper ukrainerne. Den nordjyske virksomheds udstyr bliver herhjemme brugt i politiet, efterretningstjenesterne og Kriminalforsorgen. Det særlige våben fra Nordjylland bliver også brugt af amerikanske specialstyrker og er for længst kampprøvet på slagmarker i Syrien, Irak, Afghanistan og i Vestafrika.

Opsummering:
En virksomhed i Nørresundby har udviklet en dronealarm, der lige nu redder ukrainske liv.